കിളിനാദം കേട്ടപ്പോള് കിലോമീറ്ററുകള് താണ്ടിയെത്തി വീണത് ഹണിട്രാപ്പില്: സ്കൂട്ടറും 4000 രൂപയും നഷ്ടമായി: യുവാവിന്റെ പരാതിയില് ഒരാള് അറസ്റ്റില് കട്ടപ്പന: ഹണി ട്രാപ്പില് കുടുക്കി പണം തട്ടിയ കേസില് ഒരാള് അറസ്റ്റില്. തോപ്രാംകുടി സ്വദേശി റ്റിന്സണ് എബ്രഹാമിനേയാണ് തൊടുപുഴ പോലീസും കട്ടപ്പന ഡിവൈഎസ്പിയുടെ പ്രത്യേക സ്ക്വാഡും ചേര്ന്ന് പിടികൂടിയത്. കേസിലെ രണ്ട് പ്രതികള് ഒളിവിലാണ്. ശാന്തന്പാറ സ്വദേശിയായ യുവാവിനെ ഹണി ട്രാപ്പില് കുടുക്കി പണം തട്ടിയ കേസിലാണ് റ്റിന്സണ് അറസ്റ്റിലായത്. ഒളിവില് ആയിരുന്ന പ്രതിയുടെ മൊബൈല് ഫോണ് പിന്തുടര്ന്നാണ് പോലീസ് പിടികൂടിയത്. കഴിഞ്ഞ ഓഗസ്റ്റ് മൂന്നാം തിയതിയാണ് കേസിനാസ്പദമായ സംഭവം നടന്നത്. ശാന്തന്പാറ സ്വദേശിയെ യുവതിയുടെ ഫോണ് ഉപയോഗിച്ച് പ്രതികള് തൊടുപുഴയിലേക്ക് വിളിച്ച് വരുത്തുകയായിരുന്നു. വീട്ടില് എത്തിയയാളെ മൂന്നു പേരും കൂടി ബന്ദിയാക്കി 4000 രൂപയും, മൊബൈല് ഫോണും, സ്കൂട്ടറും കൈക്കലാക്കി. തുടര്ന്നാണ് ശാന്തന്പാറ സ്വദേശി പോലീസില് പരാതി നല്കിയത്. കേസില് ഉള്പ്പെട്ട തൊടുപുഴ കരിമണ്ണൂര് സ്വദേശി അര്ജുന്, മൈലക്കൊമ്ബ് സ്വദേശി അഖില് എന്നിവര് ഒളിവിലാണ്. അഖില് വാടകയ്ക്ക് എടുത്ത തൊടുപുഴ മൈലകൊമ്ബിലെ വീട്ടില് വച്ചാണ് തട്ടിപ്പ് നടത്തിയത്. ഒളിവിലുള്ള പ്രതികളെ പിടികൂടുവാന് പോലീസ് അന്വേഷണം ആരംഭിച്ചു.